‘Aangename’ SAL-vlug vir Zuma na New YorkPresident Jacob Zuma (Februarie 2015) Foto: Siyasanga Mbambani, departement van kommunikasie Bongani Ngqulunga, woordvoerder van die presidensie, het Saterdag ŉ kort verklaring uitgereik dat Zuma ŉ “aangename vlug” met vlug SA203 geniet het en die nasionale lugredery vir alle reisigers aanbeveel. “Ek het die gasvryheid aan boord baie geniet en beveel SAL vir alle reisigers aan. Die lugredery bied uitstekende diens en ons het ŉ rustige en aangename reis gehad,” het Zuma gesê. Die verklaring volg kort nadat Zuma skerp onder kritiek deurgeloop het toe Nosisiwe Mapisa-Nqakula, minister van verdediging en militêre veterane, aangekondig het dat R100 miljoen in die komende boekjaar begroot word vir die huur van ŉ nuwe presidensiële straler vir Zuma. Zuma het hierna bewerings deur lugvaartkenners ontken dat hy en adjunkpresident Cyril Ramaphosa verkies om van huurvliegtuie gebruik te maak en gesê hulle albei gebruik gereeld die Suid-Afrikaanse lugmag se vliegtuie. Volgens die presidensie het die president en adjunkpresident net onlangs van huurvliegtuie gebruik gemaak omdat daar geen betroubare lugmagvliegtuie beskikbaar was nie.